Document ID: /roh_data/filtered/fineweb-2-filterrobots_roh.jsonl.gz/27706

Lavurs
Indrizs da ventilaziun e d’aria cundiziunada vegnan avant en tuttas furmas en edifizis. Là adempleschan els differents intents: Els mainan aria frestga en localitads serradas, fan ch’i dat ina temperatura interna equilibrada e reguleschan l’umiditad da l’aria e la pressiun da l’aria.
Tut tenor accent da lur furmaziun da basa s’occupan construiders e construidras da ventilaziuns cun la producziun u la montascha d’indrizs. Sin il champ spezialisà da la producziun lavuran construiders e construidras da ventilaziuns cunzun en lieus da producziun. Cun agid da plans fabritgeschan els singulas parts dal sistem da ventilaziun, da las armaturas ed auters elements da construcziun. Els taglian il sturs, al storschan u rebattan ed al collian tras buglir, francar cun struvas u rebatter.
Sin il plazzal vegnan bajegiads ensemen ils elements tar in indriz. Quella lavur surprendan construiders e constuidras dal champ spezialisà da la montascha. Construiders da ventilaziuns ferman ils bischels da ventilaziun ch’èn vegnids mess ensemen en la miraglia ed als enzuglian là nua ch’igl è necessari cun material d’isolaziun. Els installeschan ils motors, ils ventilaturs ed ils filters sco er ils indrizs da controllar e reglar. Suenter avair terminà las lavurs da montascha mettan els en funcziun l’indriz e controlleschan schebain tut funcziunescha endretg. Els èn medemamain responsabels per il mantegniment, la reparatura ni la demontascha dals indrizs da ventilaziuns.
Construiders e construidras da ventilaziuns exequeschan incumbensas che fan part dalla procedura sin il plazzal. Per che la procedura funcziunia perfetgamein e per che ils termins possian vegni ademplids sa cunvegnan els cun auters mastergnants e mastergnantas.
Construiders e construidras da ventilaziuns portan ina gronda cunresponsabladad per la segirezza en il luvratori e sin il plazzal. Els enconuschan ils privels e prendan las mesiras adattadas. Els resguardan las prescripziuns da segirezza e portan l’equipament da protecziun persunal.
Bleras lavurs exequeschan ils construiders e las construidras da ventilaziun sin stgalas, punts hidraulicas u palancàs. Quai pretenda ch'els sajan senza sturnizi.
Scolaziun
Basa legala
Ordinaziun federala 25-4-2018
Durada
3 onns
Accents
- producziun
- montascha
Furmaziun en la pratica
En in manaschi da la tecnicada ventilaziun e climatisaziun
Furmaziun en scola
di per emna a la scola professiunala
Roms professiunals
- enconuschientschas professiunalas
- planisaziun da las lavurs sin il plazzal
- Direcziun spezialisada sin il sectur da cumpetenza d'agir
Curs ordaifer il manaschi
Emprender ed exercitar a moda pratica la basa professiunala
Maturitad professiunala
Tar fitg bunas prestaziuns da scola po vegnir frequentada la scola da maturitad professiunala durant la furmaziun da basa.
Diplom
Attestat federal da qualificaziun "construider / construidra da ventilaziuns AFQ"
Premissas
Furmaziun preliminara
- scola populara terminada cun pretensiuns mesaunas u autas
Pretensiuns
- inschign manual
- enclegientscha pratica
- enclegientscha tecnica
- imaginaziun dal spazi
- movibilitad corporala
- sanadad robusta
- abilitad da lavurar en in team
Furmaziun supplementara
Curs
purschidas da scolas spezialisadas e professiunalas, dals centers da furmaziun da suissetec, da la STF Winterthur sco er d’interpresas da la branscha da la tecnica d’edifizis
Furmaziun da basa scursanida
en ina professiun parentada, p.ex. toler / tolera AFQ, installatur / installatura da stgaudaments AFQ, installatur sanitar / installatura sanitara AFQ u planisader / planisadra da tecnica d’edifizis AFQ
Examen professiunal (EP)
cun certificat professiunal federal: schefmontader / schefmontadra ventilaziuns, manader da project / manadra da project tecnica d’edifizis, cussegliader energetic / cussegliadra energetica e.a.
Scola spezialisada superiura (SSS)
tecnicher / tecnicra dipl. SSS tecnica d’edifizis
Scola auta spezialisada (SAS)
Bachelor of Science (SAS) en tecnica d’edifizis
Cundiziuns da lavur
Construiders da ventilaziuns lavuran en manaschis da la branscha da ventilaziuns e d’aria cundiziunada. I sa tracta per gronda part da manaschis pitschens e mesauns. En manaschis pli gronds sa spezialiseschan construiders da ventilaziuns sin in dals secturs lavuratori, montascha u servetsch.
In contract collectiv da lavur (CCL) per la branscha da tecnica d’edifizis svizra reglescha las relaziuns dal dretg da lavur tranter ils partenaris socials.
Las schanzas sin il martgà da lavur èn bunas per construiders da ventilaziuns.
Ulteriuras infurmaziuns
Schweizerisch- Liechtensteinischer Gebäudetechnikverband (suisstec)
Auf der Mauer 11
Postfach 1768
8021 Zürich
Tel: 043 244 73 00
URL: www.suissetec.ch
Revistas professiunalas:
"HK-Gebäudetechnik"
"Planer + Installateur"